Miloš Laky

Miloš (Miloslav) Laky (* 4. január 1948, Trenčín – † 4. september 1975, Bratislava) bol slovenský výtvarný umelec patriaci ku silnej generácii slovenského konceptuálneho umenia.

V rokoch 19631967 navštevoval SUPŠ, v rokoch 19681974 absolvoval odbor úžitkového a dekoratívneho maliarstva na Vysokej škole výtvarných umení v Bratislave pod vedením profesora Oresta Dubaya. Od roku 1974 do 1975 bol v slobodnom povolaní.

Už počas štúdií od roku 1969 bol príslušníkom skupiny výtvarníkov neoficiálnej výtvarnej scény, ktorej tvorba bola snahou o prepojenie umenia a vedy.

Diela 
Vo voľnej tvorbe sa zameriaval na fotokoláže, gobelíny, artprotisy, mail art a pod.

Väčšinu svojej tvorby realizoval spolu s Jánom Zavarským. V rokoch 19721973 vytvorili cyklus desiatich fotokoláží „Antropomorfické merania“ niekedy tiež označované aj ako „Realita teraz“.

Spolu so Stanom Filkom a Jánom Zavarským vytvorili konceptuálny projekt Biely priestor v bielom priestore (19731974). Súčasťou projektu boli manifesty Senzibilita (19731974) – Biely nehmotný priestor v čistom bielom nekonečnom priestore. V texte manifestu ako svoju metódu určujú „čistú senzibilitu“, a pomocou nej „zvýtvarňujú nekonečnú prázdnotu“ a vytvárajú „biely nehmotný priestor v bielom nekonečnom priestore“.

Po umení čistej senzibility nasledovalo „čisté senzitívne umenie“, ktoré malo byť druhým stupňom Bieleho priestoru v bielom priestore. Trojica ho predstavila ho v manifeste Senzitivita (19751976), ktorý bol ich posledným spoločným dielom, pretože Miloš Laky v roku 1975 predčasne zomrel. Dielu sa dostalo medzinárodnej pozornosti v rámci 9. Parížskeho Bienále, ktorého sa už Stano Filko vzhľadom na vekové obmezenie nemohol zúčastniť.

Miloš Laky je spoluautorom diel ČAS z roku 1973 (Stano Filko, Július Koller, Miloš Laky, Rudolf Sikora, Ján Zavarský) a ČAS II. z roku 1974 (Stano Filko, Július Koller, Miloš Laky, Rudolf Sikora, Ján Zavarský, Peter Bartoš, Michal Kern, Tomáš Štrauss).

V roku 1974 inicioval projekt Symposion I. (Informácia o priateľskom stretnutí) ktorého sa zúčastnili P. Bartoš, R. Cyprich, S. Filko-M. Laky-J. Zavarský, V. Jakubík, J. Meliš, K. Orlík, R. Sikora, D. Tóth a J. Želibská. Keďže väčšina autorov v tom čase nemohla vystavovať výstupom stretnutia bol veľkoformátový poster s dielami zúčastnených autorov. V rámci akcie Symposion II. (Zmrazená informácia) ktorá na začiatku roka 1975 nadviazala na Symposion I. sa autori rozhodli odovzdať posolstvo budúcnost a pôvodný plagátový formát nahradili svojimi originálnymi dielami. Dielo pôvodne určené k publikovaniu uložili zakopali v lese v Malých Karpatoch. Autori, ktorí vytvorili diela pre Symposion II. boli P. Bartoš, J. Bartusz, S. Filko-M. Laky-J. Zavarský, J. Meliš, R. Sikora, D. Tóth, V. Havrilla, J. Jankovič, M. Kern, G. Kladek a J. Želibská.

Na počesť Miloša Lakyho bol v roku 1976 vydaný samizdatový album Symposion III. – In memoriam Miloš Laky, do ktorého svojimi dielami prispeli aj A. Mlynárčik, R. Sikora, D. Fischer, D. Tóth, J. Jankovič, J. Koller, J. Meliš, M. Mudroch, J. Bartusz, M. Urbásek, J. Želibská, O. Laubert, K. Bočkayová, R. Fila, V. Havrilla, M. Bočkay a ďalší.

Výstavy

Samostatné výstavy 
 2010 Miloš Laky.Tranzit, Bratislava.

Spoločné výstavy 
 1974 Stano Filko – Miloš Laky – Ján Zavarský: Biely priestor v bielom priestore. Dům umění, Brno, Česko-Slovensko
 1975 Stano Filko – Miloš Laky – Ján Zavarský: Biely priestor v bielom priestore. 9e Biennale de Paris, Paríž, Francúzsko
 1977 Stano Filko – Miloš Laky – Ján Zavarský – Biely priestor v bielom priestore. Fiatal Müvészek Klubja, Budapešť, Maďarsko 
 1990 Umenie proti totalite: výstava slovenských autorov. Bratislavský hrad, Bratislava
 2002 Slovenské vizuálne umenie 19701985. Slovenská národná galéria, Bratislava
 2007 Prague Biennale 3 – Connecting Cultures in Central Europe: Between action and Concept. Karlin, Praha, Česko
 2007 Z mesta von – Umenie v prírode. Mirbachov palác, GMB, Bratislava
 2014 Stano Filko – Miloš Laky – Ján Zavarský: WHITE (Essence), Galerie Emanuel Layr, Viedeň
 2018 Stano Filko – Miloš Laky – Ján Zavarský: Bílý prostor v bílém prostoru – komentovaná prohlídka výstavy, rekonštrukcia výstavy z roku 1974. Dům umění města Brna, Brno, Česko

Referencie

Externé odkazy 
 
 Diela autora v online zbierke Moravská Galerie v Brně

Osobnosti z Trenčína
Slovenskí výtvarníci
Konceptuálni umelci
Absolventi Vysokej školy výtvarných umení v Bratislave